Namanganga kelayotgan samolyot ortiga qaytishga majbur bo‘ldi

Rossiyaning Ural Airlines aviakompaniyasiga qarashli samolyot 30-yanvar, payshanba kuni Yekaterinburg–Namangan reysi bo‘yicha havoga ko‘tarilgan edi. Ammo u texnik muammolar sababli orqasiga – “Kolsovo” aeroportiga qaytdi, deb yozadi Interfax axborot agentligi.

Havoga ko‘tarilgan payti laynerning sovutish tizimi ishlamay qolgan. Natijada ekipaj samolyotni orqaga qaytarishga majbur bo‘lgan. Rossiya Federatsiyasi Ichki ishlar vazirligi Ural boshqarmasi matbuot xizmatidan qo‘shimcha qilishlaricha, uchuvchilar kabinasida tutun ham paydo bo‘lgan.
“Samolyot bortida 52 nafar yo‘lovchi hamda 8 nafar ekipaj a’zosi bor edi. Hech kim tibbiy yordamga ehtiyoj sezmagan. Ekipaj a’zolari oqilona yo‘l tutishgan”, — deydi aviakompaniya matbuot xizmati.
Mazkur holatni chuqur o‘rganib chiqish uchun komissiya tuzildi, deyiladi vazirlik press-relizda.